Številka: 35431-41/2021-2550-5

Datum: 7. 12. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. [113/05](http://www.uradni-list.si/1/objava.jsp?sop=2005-01-5007) – uradno prečiščeno besedilo, [89/07](http://www.uradni-list.si/1/objava.jsp?sop=2007-01-4388) – odl. US, [126/07](http://www.uradni-list.si/1/objava.jsp?sop=2007-01-6415) – ZUP-E, [48/09](http://www.uradni-list.si/1/objava.jsp?sop=2009-01-2380), [8/10](http://www.uradni-list.si/1/objava.jsp?sop=2010-01-0251) – ZUP-G, [8/12](http://www.uradni-list.si/1/objava.jsp?sop=2012-01-0268) – ZVRS-F, [21/12](http://www.uradni-list.si/1/objava.jsp?sop=2012-01-0815), [47/13](http://www.uradni-list.si/1/objava.jsp?sop=2013-01-1783), [12/14](http://www.uradni-list.si/1/objava.jsp?sop=2014-01-0304), [90/14](http://www.uradni-list.si/1/objava.jsp?sop=2014-01-3646), [51/16](http://www.uradni-list.si/1/objava.jsp?sop=2016-01-2246), [36/21](http://www.uradni-list.si/1/objava.jsp?sop=2021-01-0716) in [82/21](http://www.uradni-list.si/1/objava.jsp?sop=2021-01-1758)) in petega odstavka 51.a člena Zakona o varstvu okolja (Uradni list RS, št. 39/06-ZVO-1-UPB1, 49/09-ZMetD, 66/06-OdlUS, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20) v predhodnem postopku za nameravani poseg: večstanovanjski objekt TA-BU Brdo, nosilcu nameravanega posega TA-BU investicije d.o.o., Pod hribom 78, 1000 Ljubljana, ki ga po pooblastilu direktorja Mihe Tavčarja zastopa družba Arhitektura MJ projektivni biro d.o.o., Koblarjeva ulica 7a, 1000 Ljubljana, naslednji

**S K L E P**

1. Za nameravani poseg: večstanovanjski objekt TA-BU Brdo na zemljiščih v k.o. 2682 Brdo s parcelnimi št. 1804/138, 1804/139, 1803/34, 1803/35, 1804/140, 1804/126 in 1804/89, nosilcu nameravanega posega TA-BU investicije d.o.o., Pod hribom 78, 1000 Ljubljana, ni potrebno izvesti presoje vplivov na okolje in pridobiti okoljevarstvenega soglasja.
2. Pritožba zoper ta sklep ne zadrži njegove izvršitve.
3. V tem postopku stroški niso nastali.

**O b r a z l o ž i t e v:**

Ministrstvo za okolje in prostor, Direktorat za okolje (v nadaljevanju ministrstvo), je dne 25. 10. 2021 s strani nosilca nameravanega posega TA-BU investicije d.o.o., Pod hribom 78, 1000 Ljubljana, ki ga po pooblastilu direktorja Mihe Tavčarja zastopa družba Arhitektura MJ projektivni biro d.o.o., Koblarjeva ulica 7a, 1000 Ljubljana (v nadaljevanju nosilec nameravanega posega), prejela zahtevo za izvedbo predhodnega postopka za nameravani poseg: večstanovanjski objekt TA-BU Brdo na zemljiščih v k.o. 2682 Brdo s parcelnimi št. 1804/138, 1804/139, 1803/34, 1803/35, 1804/140, 1804/126 in 1804/89, v skladu z 51.a členom Zakona o varstvu okolja (Uradni list RS, št. 39/06-ZVO-1-UPB1, 49/09-ZMetD, 66/06-OdlUS, 33/07-ZPNačrt, 57/08-ZFO-1A, 70/08, 108/09, 108/09-ZPNačrt-A, 48/12, 57/12, 92/13, 56/15, 102/15, 30/16, 61/17-GZ, 21/18-ZNOrg, 84/18-ZIURKOE in 158/20, v nadaljevanju ZVO-1).

K zahtevi in njeni dopolnitvi z dne 5. 12. 2021 in 7. 12. 2021 je nosilec nameravanega posega priložil:

* obrazec zahteve za začetek predhodnega postopka z dne 22. 10. 2021;
* pooblastilo z dne 21. 10. 2021;
* IZP, Večstanovanjski objekt TA-BU Brdo, št. projekta TB-2021, oktober 2021, Arhitektura MJ projektivni biro d.o.o., Koblarjeva ulica 7a, 1000 Ljubljana;
* dopis: dodatna pojasnila z dne 5. 12. 2021;
* projektne pogoje, ki jih je pod št. 35506-3278/2021-3, dne 10. 11. 2021, izdala Direkcija RS za vode, Sektor območja srednje Save, Vojkova 52, 1000 Ljubljana;
* kulturnovarstveno mnenje, ki ga je pod št. 35102-0975/2019-4, dne 26. 10. 2021, izdal Zavoda za varstvo kulturne dediščine, OE Ljubljana, Tržaška cesta 4, 1000 Ljubljana;
* dopis: dodatna pojasnila z dne 7. 12. 2021.

V skladu s prvim odstavkom 51.a člena ZVO-1 mora nosilec nameravanega posega v okolje iz tretjega odstavka 51. člena tega zakona od ministrstva zahtevati, da ugotovi, ali je za nameravani poseg treba izvesti presojo vplivov na okolje in pridobiti okoljevarstveno soglasje. Pri ugotovitvi iz prvega odstavka 51.a člena ZVO-1 ministrstvo upošteva merila, ki se nanašajo na značilnosti nameravanega posega v okolje, njegovo lokacijo in značilnosti možnih vplivov posega na okolje.

Obveznost presoje vplivov na okolje se ugotavlja v skladu z Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17 in 105/20).

V skladu s točko G.II.1.1 Priloge 1 Uredbe o posegih v okolje, za katere je treba izvesti presojo vplivov na okolje, pa je izvedba predhodnega postopka obvezna, če gre za stavbo, ki presega bruto tlorisno površino 10.000 m2 ali nadzemno višino 50 m ali podzemno globino 10 m.

Nosilec nameravanega posega namerava zgraditi tri večstanovanjske objekte s podzemno garažo skupne bruto tlorisne površine 18.859 m2, najvišje višine 16 m in največje globine 7,2 m. Glede na to, da nameravani poseg presega bruto tlorisno površino 10.000 m2 je treba upoštevajoč točko G.II.1.1 Priloge 1 Uredbe o posegih v okolje, za katere je treba izvesti presojo vplivov na okolje, za nameravani poseg izvesti predhodni postopek.

*Opis nameravanega posega*

Nosilec nameravanega posega namerava za Tehnološkim parkom Brdo v Ljubljani zgraditi tri večstanovanjske objekte etažnosti 2K+P+3N+T s 156 stanovanji in skupno podzemno parkirno hišo s 268 parkirnimi mesti. V klenih prostorih bodo poleg parkirišča tudi tehnični prostori in shrambe. Vzporedno z izvedbo nameravanega posega bo izvedena tudi utrditev brežin s pomočjo uvratanih pilotov, ki bodo z razponami naslonjeni na podzemni del objekta. Sidranje se ne bo izvedlo.

Podzemna garaža bo dimenzij 107,7 m x 55,2 m. Blok 1 in 3 bosta dimenzij 52,8 m x 22,3 m, blok 2 bo dimenzij 48,8 m x 24,8 m. Bruto tlorisna površina podzemne garaže bo 9.639,4 m2. Bruto tlorisna površina bloka 1 in bloka 3 bo 3.228 m2 oz. bo njuna skupna površina 6.456 m2, bruto tlorisna površina bloka 2 pa 2.763,7 m2.

Konstrukcija kleti bo v celoti armiranobetonska. Konstrukcije objektov pa bodo opečnate z armiranobetonsko nosilno konstrukcijo. Strehe objektov bodo ravne. Objekti bodo priključeni na vodovodno, kanalizacijsko (fekalno ter meteorno), električno in plinovodno omrežje.

Na ploščadi na južni strani nameravanega posega bo izvedenih tudi pet parkirnih mest za obiskovalce. Parkirna mesta za kolesa bodo izvedena na ploščadih pred vhodi v objekte ter v kleti. Območje bo povezovala tlakovana pot, ki bo imela tudi funkcijo intervencijske poti z obračališčem na severu območja. Na osrednji ploščadi je predvidena delovna in postavitvena površina za gasilce. Predvideni sta tudi dve otroški igrišči ter dva ekološka otoka.

*Odločitev*

Ministrstvo je na podlagi prejete dokumentacije in v skladu s Prilogo 2 Uredbe o posegih v okolje, za katere je treba izvesti presojo vplivov na okolje, ugotovilo, da za nameravani poseg glede na njegove značilnosti, lokacijo in možne vpliveni treba izvesti presoje vplivov na okolje in pridobiti okoljevarstvenega soglasja.

Ministrstvo je namreč ugotovilo:

1. Značilnosti posega v okolje:

* Velikost in zasnova celotnega posega: nameravani poseg bo bruto tlorisne površine 18.859,3 m2 in bo izveden na območju 9.665,6 m2. Gradnja bo trajala približno 18 mesecev. Gradnja se bo izvedla v dveh fazah, in sicer bo najprej izvedeno varovanje brežine in gradbene jame ter del kletnih etaž (stena, na katero se bodo naslonile razpore pilotov), nato se bo izvedla gradnja objektov. Izvedba varovanja bo trajala 3 mesece, ostala gradnja pa 15 mesecev.
* Skupni učinek z drugimi obstoječimi oziroma dovoljenimi posegi: v krogu 1 km od nameravanega posega se nahaja stanovanjska soseska Brdo v lasti Javnega stanovanjskega sklada Mestne občine Ljubljana in območje individualne gradnje, s katerima nameravani poseg ni niti funkcionalno in niti ekonomsko povezan.
* Uporaba naravnih virov, zlasti tal, prsti, vode in biotske raznovrstnosti: raba naravnih virov v času gradnje bo omejena na mineralne surovine (pesek za npr. tamponske sloje, izdelavo betona ...) in vodo iz javnega vodovodnega omrežja za potrebe gradbišča.

Raba naravnih virov v času obratovanja bo omejena na rabo pitne vode iz javnega vodovodnega omrežja. Pitna voda se bo uporabljala za sanitarne potrebe in kuhanje v stanovanjih, vključujoč pitje pitne vode ter za potrebe požarnega varstva (hidranti).

* Emisije onesnaževal ter druge motnje zdravja, počutja ali kakovosti življenja (npr. sevanja, vibracije, smrad, hrup, toplota, svetloba):
* v času gradnje: vibracije, hrup, svetloba;
* v času obratovanja: hrup, svetloba.
* Tveganje povzročitve večjih nesreč po predpisih, ki urejajo varstvo okolja, in naravnih nesreč, tudi tistih, ki so v skladu z znanstvenimi spoznanji lahko posledica podnebnih sprememb: predvidena je pretežno montažna gradnja iz negorljivih materialov, na gradbišču ne bodo skladiščene pomembnejše količine nevarnih snovi oz. kemikalij, zaradi prisotnosti gradbišča se požarna ogroženost celotnega območja ne bo povečala.

Tveganja, povezana z varstvom pred okoljskimi in drugimi nesrečami na gradbišču, bi bile možne le v primeru neustreznega ukrepanja osebja gradbišča (takojšnje sanacije oz. izkopa onesnažene zemljine) v primeru izrednih dogodkov, kot so izlitja olj ali goriv iz gradbenih strojev ali tovornih vozil. Gradnja bo potekala v eni fazi. Gradbišče bo ograjeno, z nadzorovanim vstopom oz. uvozom. Ob upoštevanju veljavne zakonodaje bodo vplivi povezani z dogajanjem na gradbišču med gradnjo, kratkotrajni ter ob predvideni primerni organizaciji gradbišča zanemarljivi. Ti vplivi bodo prenehali z zaključkom gradbenih del na obravnavanem območju.

Nameravani poseg v času obratovanja ne predstavlja tveganja nastanka nesreče.

* Tveganje za zdravje ljudi: glede na ugotovljeno v tem postopku, nameravani poseg ne predstavlja tveganja za zdravje ljudi.

2. Lokacija posega v okolje:

- Namenska in dejanska raba zemljišč: nameravani poseg se nahaja v Ljubljani, na zemljiščih v k.o. 2682 Brdo s parcelnimi št. 1804/138, 1804/139, 1803/34, 1803/35, 1804/140, 1804/126 in 1804/89. Na vzhodnem delu območja nameravanega posega je Tehnološki park Brdo, na zahodnem in severnem delu območja je individualna gradnja (hiše) ter na južnem območju načrtovana individualna gradnja. Nameravani poseg je načrtovan v enoti urejanja prostora RD-460 z namensko rabo SScv - pretežno večstanovanjske površine. Dejanska raba tal je 3000 – pozidano in sorodno zemljišče.

- Sorazmerne pogostosti, razpoložljivosti, kakovosti in regenerativne sposobnosti naravnih virov (vključno s tlemi, vodo in biotsko raznovrstnostjo) na območju in njegovem podzemlju (zlasti vodovarstvenih območij pitne vode, varovanih kmetijskih zemljišč, najboljših gozdnih rastišč in območij mineralnih surovin v javnem interesu): nameravani poseg se ne nahaja na varovanih kmetijskih zemljišč, najboljših gozdnih rastišč in območij mineralnih surovin v javnem interesu. Na območju nameravanega posega ni evidentiranih naravnih vrednot, prav tako se z gradnjo ne bo posegalo v habitate in biotsko raznovrstnost. Nameravani poseg tudi ne bo imel daljinskega vpliva na naravne vrednote ali druga varovana območja v okolici posega. Severni del območja nameravanega posega se nahaja na vodovarstvenem območju VVO3 (Uredba o vodovarstvenem območju za vodno telo vodonosnikov Ljubljanskega barja in okolice Ljubljane (Uradni list RS 115/07, 9/08, 65/12 in 93/13)).

- Absorpcijske sposobnosti naravnega okolja, pri čemer se s posebno pozornostjo obravnavajo naslednja območja tj. vodna in priobalna zemljišča, zemljišča na varstvenih in ogroženih območjih po predpisih, ki urejajo vode, zlasti mokrišča, obrežna območja, rečna ustja, obalna območja in morsko okolje; gorska in gozdna območja; območja, varovana po predpisih, ki urejajo ohranjanje narave; območja, na katerih je že ugotovljena čezmerna obremenitev okolja ali se predvideva, da je okolje čezmerno obremenjeno; gosto poseljena območja; krajine in območja zgodovinskega, kulturnega ali arheološkega pomena, zlasti območja, varovana po predpisih, ki urejajo varstvo kulturne dediščine: nameravani poseg se ne nahaja na območju močvirij, priobalnih in vodnih zemljišč, gorskih in gozdnih zemljiščih, območju naravnih rezervatov in parkov, natura 2000 območjih, zavarovanih območij narave, ekološko pomembnih območjih in na naravnih vrednotah. Nameravani poseg se prav tako ne nahaja na vodnem ali priobalnem pasu, poplavno ogroženem, erozijskem, plazljivem in plazovitem območju. Se pa nameravani poseg nahaja na območju, ki urejajo varstvo kulturne dediščine, in sicer na EŠD 22732, Ljubljana - Arheološko najdišče Brdo-Vrhovci.

1. Vrsta in značilnosti možnih učinkov:

* Vplivi na prebivalstvo in zdravje ljudi: gradnja nameravanega posega bo vplivala na okolje oziroma zdravje ljudi predvsem v času gradnje, in sicer s hrupom in emisijami onesnaževal v zrak. Nameravani poseg v času obratovanja ne bo vplival na zdravje ljudi. Iz nadaljevanje obrazložitve tega sklepa izhaja, da se obravnavani vplivi ne ocenjujejo kot pomembni.
* Emisije onesnaževal v zrak: v času gradnje nameravanega posega bo prihajalo do emisij snovi v zrak kot posledica izgorevanja pogonskih goriv pri obratovanju tovornih vozil in gradbenih strojev, prav tako bodo nastajale razpršene emisije prahu v zrak v času zemeljskih del in zaradi voženj po neutrjenih poteh znotraj gradbišča, ki bodo izrazitejše predvsem v suhih in vetrovnih dneh. Emisije snovi v zrak bodo v skladu z določili Uredbe o emisiji snovi v zrak iz nepremičnih virov onesnaževanja (Uradni list RS, št. 31/07, 70/08, 61/09 in 50/13) in Uredbe o preprečevanju in zmanjševanju emisije delcev iz gradbišč (Uradni list RS, št. 21/11). Za zmanjšanje emisij onesnaževal v zrak se bodo na gradbišču izvajali naslednji ukrepi, ki izhajajo iz prej navedenih zakonodajnih predpisov:
* zemeljski izkop se bo med odstranjevanjem ter prekladanjem vlažil, če bo suh, tako da se bo preprečilo njegovo prašenje;
* makadamske prometne površine gradbišča se bodo vlažile z vodo vedno, ko tla ne bodo mokra zaradi padavin;
* izvajalo se bo redno čiščenje gradbiščnih poti in javnih prometnih površin;
* pri vključevanju iz delovišča na ceste se bo, na mobilni pralni ploščadi, izvajalo predhodno čiščenje koles s tovornih vozil in gradbene mehanizacije.

Vpliv gradnje na kakovost zraka bo začasen in reverzibilen, zaznaven pa bo predvsem na območju gradbišča, občasno tudi v ožji okolici posega in, v času intenzivnejšega cestnega transporta, v manjši meri tudi ob dovoznih cestah do gradbišča. Obremenitve ne bodo ves čas enako intenzivne, gradbišče v večernem in nočnem času ne bo obratovalo. Sinergijskih učinkov z drugimi vrstami vplivov ali z drugimi posegi v okolici ni pričakovati, prav tako ni pričakovati daljinskega vpliva gradbišča na bolj oddaljena območja.

V času obratovanja nameravanega posega bo prišlo do povečanja emisij v zrak zaradi prometa z osebnimi vozili z notranjim izgorevanjem. Emisije v zrak bodo minimalne, saj bo zagotovljeno neovirano potekanje prometa, poleg tega pa bodo te emisije nameravanega posega glede na obstoječe emisije iz bližnjih prometnic nepomembne za obremenitev kakovosti zunanjega zraka. Emisije TGP zaradi ogrevanja objekta bodo minimalne, saj bodo stanovanjski objekti priključeni na javno plinovodno omrežje, uporabljale se bodo sodobne kurilne naprave – plinske kondenzacijske peči. Ker pri nameravanem posegu ne gre za izvajanje dejavnosti, tehnološke emisije snovi v zrak ne bodo nastajale. Tovrstni vpliv nameravanega posega na okolje, v času obratovanja, se ocenjuje kot manj pomemben.

* Emisije snovi v vode, odlaganje/izpusti snovi v tla in podzemne vode: v času gradnje nameravanega posega odpadne vode ne bodo nastajale. Lahko pa v času gradnje pride do nesrečnega dogodka, kot je razlitje goriva in maziva iz delovnih strojev na gradbišču, ki se bodo uporabljali pri gradnji objekta in utrjenih površin. Gradbišče bo opremljeno z absorpcijskimi sredstvi, delavci pa seznanjeni z načinom ukrepanja ob tovrstnih nesrečnih situacijah. V primeru eventualnega razlitja se bo onesnažena zemljina takoj odstranila in oddala kot nevaren odpadek pooblaščenim prevzemnikom te vrste odpadkov. Glede na navedeno se tovrstni vpliv na okolje v času gradnje nameravanega posega ocenjuje kot manj pomemben.

V času obratovanja nameravanega posega bodo nastajale komunalne in padavinske odpadne vode, ki se bodo odvajale z območja nameravanega posega. V nameravanem posegu bo letno nastalo ca. 43.800 m3 komunalnih odpadnih vod, ki se bodo odvajale na obstoječe javno sekundarno kanalizacijsko omrežje, ki se zaključi s komunalno čistilno napravo. Padavinske odpadne vode s streh objektov se bodo preko podzemnih kanalov in zadrževalnika odvajale v javno meteorno kanalizacijo. Padavinske odpadne vode z utrjenih površin pa se bodo, preko lovilnikov olj skladnih s standardom SIST EN 858-2 ter zadrževalnika padavinskih voda, odvajale v javno sekundarno meteorno kanalizacijo. Industrijske odpadne vode v nameravanem posegu ne bodo nastajale. Pred začetkom obratovanja kanalizacij bo izveden preizkus vodotesnosti.

Manjši severni del območja nameravanega posega se nahaja na vodovarstvenem območju Vodarne Brest (VVO3), zato bo nameravani poseg izveden skladno z določili Uredbe o vodovarstvenem območju za vodno telo vodonosnikov Ljubljanskega barja in okolice Ljubljane (Uradni list RS 115/07, 9/08, 65/12 in 93/13). Na podlagi geomehanskih raziskav je bilo ugotovljeno, da na območju nameravanega posega, ki se nahaja na vodovarstvenem območju ni podzemnih voda. Možen je le pojav solzenja v posameznih bolj prepustnih plasteh (peščenih in prodnatih).

Tovrstni vpliv v času obratovanja nameravanega posega se ocenjuje kot manj pomemben.

* Ravnanje z odpadki: v času gradnje nameravanega posega bodo nastajali gradbeni odpadki s št. 17. Največjo količino bo predstavljal zemeljski izkop. Del zemeljskega izkopa bo uporabljen na gradbišču, ca. 5.000 m3 oz. 8.500 ton pa bo oddanega pooblaščenemu prevzemniku. Humusni sloj izkopa bo v celoti uporabljen za rekultivacijo oz. urejanje zelenih površin na območju nameravanega posega. Z odpadki se bo ravnalo v skladu z Uredba o ravnanju z odpadki, ki nastanejo pri gradbenih delih (Uradni list RS, št. 34/08). Vsi odpadki, ki bodo nastali v času gradnje, bodo oddani v nadaljnje ravnanje pooblaščenim prevzemnikom. Glede na navedeno se tovrstni vpliv nameravanega posega na okolje, v času gradnje, ocenjuje kot manj pomemben.

V času obratovanja nameravanega posega bodo nastajali predvsem komunalni odpadki, kot so odpadna embalaža, papir, steklo, biološko razgradljivi odpadki in mešani komunalni odpadki, ki se jih bo ločeno zbiralo na ekoloških otokih, na območju nameravanega posega. Vse naštete odpadke bo z lokacije nameravanega posega odvažala javna gospodarska služba za ravnanje z odpadki. V sklopu vzdrževanja okolice bodo nastajale še druge vrste odpadkov, kot na primer odpadek od čiščenja lovilnika olj (števila 13 05 03), tudi te vrste odpadkov bodo oddane pooblaščenim prevzemnikom in zbiralcem. Glede na navedeno se tovrstni vpliv nameravanega posega na okolje, v času obratovanja, ocenjuje kot manj pomemben.

* Hrup: v času gradnje nameravanega posega bodo nastajale emisije hrupa, kot posledica obratovanja gradbišča. Hrup bo povzročalo obratovanje strojev in naprav, gradbene mehanizacije ter tovornih vozil. Dnevno se pričakuje do 20 prevozov s tovornimi vozili. Gradbišče bo obratovalo v dnevnem obdobju dneva, med delavnikih od 6. do 18. ure ter ob sobotah od 6. do 16. ure. Gradnja stanovanjskih objektov se ne bo izvajala istočasno. Tovrstni vpliv nameravanega posega na okolje se, glede na značilnost nameravanega posega (gradnja v dnevnem času, vpliv ni dolgoročen, pretežno montažna gradnja), lokacijo in značilnost učinka (ni posebnih značilnosti), ocenjuje kot manj pomemben.

V času obratovanja nameravanega posega se ne pričakuje posebnosti glede emisij hrupa v okolje, saj gre za stanovanjsko sosesko. Vir hrupa bodo klimati in promet z osebnimi vozili. Tovrstni vpliv nameravanega posega na okolje se, glede na značilnost nameravanega posega (stanovanjska soseska), lokacijo (območje individualne gradnje in tehnološkega parka) in značilnost učinka (ni posebnih značilnosti), ocenjuje kot manj pomemben.

* Sevanje svetlobe v okolico: v času gradnje nameravanega posega bo lahko zaradi osvetlitve gradbišča v zimskem času zaradi (krajši dnevi) ali v primeru megle, gradbišče občasno razsvetljeno, in sicer v skladu z določili 15. člena Uredbi o mejnih vrednostih svetlobnega onesnaževanja okolja (Uradni list RS, št. 81/07, 109/07, 62/10, 46/13). Glede na to, da gre za začasen (predvsem v času gradnje objektov in zunanje ureditve) in reverzibilen vpliv se tovrstni vpliv ocenjuje kot manj pomemben.

Nameravani poseg bo v času obratovanja vir sevanja, in sicer kot posledica razsvetljave ob objektih. Razsvetljava bo načrtovana v skladu z Uredbo o mejnih vrednostih svetlobnega onesnaževanja okolja (Uradni list RS, št. 81/07, 109/07, 62/10, 46/13). Ocenjuje se, da ne bo pomembnega vpliva na okolje zaradi svetlobnega onesnaževanja.

* Vidna izpostavljenost: gradnja bo pomenila začasno motnjo v prostoru, ki bo posledica prisotnosti gradbene mehanizacije, gradbiščnih elementov in gradbenih materialov na območju gradbišča. Po končani gradnji se bo odstranilo vse ostanke gradbenih materialov in začasnih deponij. Vse z gradnjo prizadete površine se bo krajinsko uredilo. Ker bo vpliv gradbišča le začasen (ca. 18 mesecev) in ker bo gradnja potekala na omejenem območju gradbišča, ki bo od okolice ločeno z gradbiščno ograjo, bo vpliv na vidne značilnosti območja manj pomemben.

Nameravani poseg bo izveden na nepozidanem območju in bo vizualno spremenil podobo območja, vendar je načrtovan tako, da se v skladu z namenom uporabe vizualno in funkcionalno vključi v širšo okolico. Tovrstnega vpliva ne bo.

* Vibracije: zaradi gradnje nameravanega posega lahko v krajših časovnih obdobjih nastanejo manjše in nepomembne vibracije, ki bodo začasne in lokalno omejene. Miniranje, ki povzroča zelo visoke ravni vibracij z izvedbo posega ni predvideno. Viri vibracij bodo stroji težke gradbene mehanizacije, ki bodo delovali na območju gradbišča in tovorna vozila za prevoz materialov. Glede na to, da gre za začasen vpliv (ca. 18 mescev) se tovrstni vliv nameravanega posega na okolje ocenjuje kot manj pomemben.

Med obratovanjem vibracije ne bodo nastajale.

* Sprememba vegetacije in rabe tal: z izvedbo nameravanega posega se bo spremenila raba tal, in sicer zelenih površin v delno pozidane in delno zelene površine. Območje bo po izvedbi nameravanega posega delno ozelenjeno in utrjeno. Glede na to, da se bo po izvedbi nameravanega posega območje gradbišča uredilo, zatravilo in zasadilo ter se območje že nahaja znotraj pozidanih površin (dejanska raba tal je že v obstoječem stanju 3000 pozidano in sorodno zemljišče), se tovrstni vpliv ocenjuje kot manj pomemben.
* Eksplozije: gradnja nameravanega posega se ne bo izvajala z eksplozijami, miniranjem ali uporabo vnetljivih snovi. V času obratovanja se ne bodo skladiščile vnetljive snovi, zato eksplozije niso možne. Tovrstnega vpliva tako v času gradnje kot v času obratovanja ne bo.
* Kulturna dediščina: nameravani poseg leži na območju registrirane kulturne dediščine Ljubljana – Arheološko najdišče Brdo – Vrhovci (EŠD 22732). Na območju nameravanega posega so bile predhodno že izvedene arheološke raziskave, rezultati le-teh so bili negativni. V kolikor se bo na območju nameravanega posega našla arheološka ostalina, bo poskrbljeno, da ta ostane nepoškodovana ter na mestu in v položaju, kot je bila odkrita, o najdbi pa bo najpozneje naslednji delovni dan obveščen Zavod za varstvo kulturne dediščine, kot to določa 26. člen Zakona o varstvu kulturne dediščine (Uradni list RS, št. 16/08, 123/08, [8/11](http://www.uradni-list.si/1/objava.jsp?sop=2011-01-0278) – ORZVKD39, 90/12, 111/13, 32/16 in 21/18 – ZNOrg). Za nameravani poseg je nosilec nameravanega posega dne 26. 10. 2021 s strani Zavoda za varstvo kulturne dediščine, OE Ljubljana, Tržaška cesta 4, 1000 Ljubljana (v nadaljevanju ZVKS), pridobil kulturnovarstveno mnenje št. 35102-0975-0975/2019-4, iz katerega izhaja, da je nameravani poseg skladen z varstvenim režimom, določenim s predpisi iz pristojnosti ZVKDS. Tovrstni vpliv nameravanega posega se ocenjuje kot manj pomemben.
* Raba vode: širše območje se z vodo oskrbuje iz centralnega vodovodnega sistema mesta Ljubljana. Porabnikov vodovodne vode na lokaciji nameravanega posega v obstoječem stanju ni.

V času gradnje se bo voda iz javnega vodovodnega omrežja uporabljala za potrebe gradbišča. Predvidena poraba vode za izvajanje gradbenih del ni znana, vendar se porabe večjih količin, glede na obseg in način gradnje, ne pričakuje. Vplivi bodo začasni, majhni in manj pomembni.

Z uporabo predvidenih stanovanjskih objektov se bo poraba vode, ki se bo zagotavljala iz javnega vodovodnega omrežja, nekoliko povečala. Glede na to, da gre za stanovanjske objekte, bo povečanje porabe vodovodne vode na nivoju mestne občine zanemarljivo. Naslovni organ tovrstni vpliv ocenjuje kot manj pomemben.

* Drugi vplivi nameravanega posega (fizična sprememba/preoblikovanje površine, Segrevanje ozračja/vode, emisije neprijetnih vonjav, smrad, radioaktivno sevanje, elektromagnetno sevanje), upoštevajoč merila za ugotavljanje, ali je za nameravani poseg v okolje treba izvesti presojo vplivov na okolje, ki so v prilogi 2 Uredbe o posegih v okolje, za katere je treba izvesti presojo vplivov na okolje, ne bodo pomembni.

Na podlagi zgoraj navedenih dejstev ministrstvo v skladu z določili 51.a člena ZVO-1 ugotavlja, da za nameravani poseg ni treba izvesti presoje vplivov na okolje ter pridobiti okoljevarstvenega soglasja, saj nameravani poseg ne bo imel pomembnih vplivov na okolje, zato je bilo odločeno, kot izhaja iz 1. točke izreka tega sklepa.

Skladno z določbo petega odstavka 51.a člena ZVO-1 pritožba zoper sklep ne zadrži njegove izvršitve kot izhaja iz 2. točke izreka tega sklepa.

V skladu z določbami petega odstavka 213. člena v povezavi s 118. členom Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13 in 175/20-ZIUOPDVE) je bilo potrebno v izreku tega sklepa odločiti tudi o stroških postopka. Glede na to, da v tem postopku stroški niso nastali, je bilo odločeno, kot izhaja iz 3. točke izreka tega sklepa.

Iz drugega odstavka 230. člena ZUP izhaja, da je zoper odločbo, ki jo izda na prvi stopnji ministrstvo, dovoljena pritožba samo takrat, kadar je to z zakonom določeno. Takšen zakon mora določiti tudi, kateri organ je pristojen za odločanje o pritožbi, sicer o pritožbi odloča vlada.

Glede na dejstvo, da se v postopku prijave spremembe smiselno uporablja določila 51.a člena ZVO-1 ter glede na to, da ZVO-1 v petem odstavku 51.a členu določa, da je zoper sklep, izdan v predhodnem postopku, možno podati pritožbo, ne določa pa, kateri organ je pristojen za odločanje o pritožbi, o pritožbi zoper ta sklep odloča Vlada RS.

**Pouk o pravnem sredstvu:**

Zoper ta sklep je dovoljena pritožba na Vlado Republike Slovenije v roku 15 dni po vročitvi tega sklepa. Pritožba se pošlje pisno po pošti ali poda ustno na zapisnik na Ministrstvo za okolje in prostor, Dunajska 48, Ljubljana. Za pritožbo se plača upravna taksa v višini 18,10 EUR. Upravno takso se plača v gotovini ali z drugimi veljavnimi plačilnimi instrumenti in o plačilu predloži ustrezno potrdilo. Upravna taksa se lahko plača na podračun javnofinančnih prihodkov z nazivom: Upravne takse – državne in številko računa: 0110 0100 0315 637 z navedbo reference: 11 25500-7111002-35400021.

Pripravila:

|  |  |
| --- | --- |
| Klavdija Šilc Trlep  Višja svetovalka III | mag. Vesna Kolar Planinšič   Vodja Sektorja za okoljske presoje |

Vročiti:

* Arhitektura MJ projektivni biro d.o.o., Koblarjeva ulica 7a, 1000 Ljubljana (za: TA-BU investicije d.o.o., Pod hribom 78, 1000 Ljubljana) – osebno.

Poslati:

* enotni državni portal e-uprava;
* Inšpektorat Republike Slovenije za okolje in prostor, Inšpekcija za okolje in naravo, Dunajska cesta 58, 1000 Ljubljana – po elektronski pošti (gp.irsop@gov.si);
* Mestna občina Ljubljana, Mestni trg 1, 1000 Ljubljana – po elektronski pošti ([glavna.pisarna@ljubljana.si](mailto:glavna.pisarna@ljubljana.si)).